open-index/open-wikipedia-markdown huggingface dataset:
Dušan Sidor

**Dušan Sidor** (s. 23. maaliskuuta 1987 Poprad, Tšekkoslovakia) on slovakialainen jääkiekkomaalivahti, joka pelaa Mestis-joukkue Rovaniemen Kiekossa.

## Ura
Sidor aloitti jääkiekkoilun kotimaassaan, mutta hän siirtyi jo nuorena Italiaan HC Bolzanon junioreihin. Hän debytoi miesten peleissä seuran kakkosjoukkueessa Italian toiseksi korkeimmalla sarjatasolla Serie A2:ssa kaudella 2006–2007, jolloin Sidor sai tililleen 22 runkosarjaottelua. Kaudeksi 2007–2008 hän siirtyi Pohjois-Amerikkaan ja NAHL-junioriliigan Alaska Avalancheen, jonka jälkeen Sidor kävi vuodet 2008–2012 Alaska-Anchoragen yliopistoa. Hän sai NCAA:ssa neljän kauden aikana tililleen kuitenkin vain yhteensä neljä ottelua. Tästä huolimatta Sidor valittiin kuitenkin kolmella jälkimmäisellä kaudellaan WCHA:n akateemiseen tähdistökentälliseen.

Kaudeksi 2012–2013 Sidor palasi kotimaahansa ja siirtyi HK Popradin Extraliga-joukkueeseen. Hän kantoi joukkueen pääasiallisen torjuntavastuun ja pelasi 25 runkosarja- ja seitsemän playoff-ottelua torjuen molemmissa yhden nollapelin. Myös kaudella 2013–2014 Sidor toimi Popradin pääasiallisena ykkösmaalivahtina pelaten 47 runkosarjaottelua. Loppukaudesta seura kuitenkin hankki maalilleen Edgars Masaļskisin, eikä Sidor saanut peliaikaa enää pudotuspeleissä. Kaudeksi 2014–2015 hän palasi Italiaan ja siirtyi Serie A -joukkue HC Valpellicen maalinsuulle. Sidorilla oli Italiassa viettämiensä juniorivuosien ansiosta käytössään ns. Italian pelaajalisenssi, jonka ansiosta hän ei vienyt paikkaa joukkueen ulkomaalaiskiintiöstä.

Toukokuussa 2015 Sidor teki vuoden mittaisen ja elokuun loppuun asti kestäneen try-outin sisältäneen sopimuksen Mestis-joukkue Rovaniemen Kiekon kanssa. Hänen koejaksonsa tuotti jatkosopimuksen kaudeksi 2015–2016. Sidor ei kuitenkaan pelannut loukkaantumisen vuoksi koko kauden aikana.

## Muuta
Sidorin isä Dušan Sr. toimii maalivahtivalmentajana Sveitsin National League A:n SCL Tigersissa. Hänen äitinsä Dana pelasi jääkiekkoa maalivahtina mm. Italian naisten liigassa.

## Tilastot

## Lähteet
*
*

### Viitteet
Edvard Granberg

**Edvard Julius Granberg** (31. heinäkuuta 1823 Vaasa &ndash; 2. helmikuuta 1884 Valkeakoski) oli suomalainen apteekkari, josta tuli yksi Walkiakoski -paperitehtaan perustajista ja johtajista.

## Elämäkerta

Granbergin isä oli kauppias ja äiti Anna Maria Lööf. Hänen puolisonsa vuodesta  1859 oli Gustava Paulina Sackalén (s. 1839). Lääkäri Peder Waldemar Granberg oli heidän poikansa. Granberg meni 1849 apteekkarioppilaaksi Vaasaan. Työskenneltyään siellä vielä toisessakin apteekissa hän suoritti farmaseutin tutkinnon 1843 ja proviisorin tutkinnon 1849. Hän työskenteli sitten apteekeissa sekä Kristiinankupungissa että Turussa, kunnes avasi oman apteekin Raumalle 1856 ja toisen Tampereelle 1858. Vuonna 1866 hän perusti Tampereelle myös väkiviinatehtaan  ja vähän myöhemmin kaupungin ensimmäisen paloviinatehtaan, Tampereen Höyrypolttimon. Vuonna 1870 hän kuitenkin luopui apteekeistaan ja perusti kahden liikekumppanin kanssa yrityksen, joka ryhtyi 1871 rakentamaan paperitehdasta Sääksmäelle. Tehdas aloitti toimintansa helmikuussa 1873. Granberg muutti Tampereelta Sääksmäelle, osti sieltä Lotilan kartanon ja johti tehdasta liikekumppaninsa kanssa. Tämän kuoltua 1882 hän oli yksinään tehtaan johtaja viimeiset elinvuotensa.

Edvard Granberg oli naimisissa vuodesta 1859 Gustava Paulina Sacklenin kanssa, joka oli Tampereen pormestarin Fredrik Sacklénin tytär.  Granberg on haudattu Valkeakoskelle, hänen kolme nuorena 1860-luvulla kuollutta poikaansa on haudattu Pyynikin kirkkopuistoon. 

Edvard Granbergin poikia olivat pankkimies ja filatelisti Richard Granberg ja Viipurin lääninsairaalan ylilääkäri, professori Peder Waldemar Granberg.

## Lähteet
You Raise Me Up

**You Raise Me Up** () on irlantilais-norjalaisen duon Secret Gardenin vuonna 2002 alun perin julkaisema kappale, jonka on säveltänyt Rolf Løvland ja sanoittanut Brendan Graham. Kappale on Secret Gardenin neljänneltä albumilta *Once in a Red Moon*. Kappaleen kesto on viisi minuuttia ja neljä sekuntia ja se on albumin toinen kappale.

You Raise Me Up on tullut hyvin tunnetuksi ja sen onkin nauhoittanut myöhemmin yli sata artistia, mukaan lukien Josh Groban (2003) ja Westlife (2005). Edellinen teki kappaleen tunnetuksi Yhdysvalloissa ja jälkimmäinen Isossa-Britanniassa ja Euroopassa. Kappale on tullut tunnetuksi myös kirkollisissa yhteyksissä ja sen genre onkin *[[Contemporary Christian Music]]*. Suomeksi kappaleen ovat laulaneet muun muassa Kari Tapio nimellä *Kuin taivaisiin*. Markku Laamanen esitti kappaleen englanniksi vuoden 2009 Talent Suomessa ja sai suurta suosiota.

Alkuperäisessä versiossa laulun esittää Brian Kennedy.

## Lähteet
Francisco Pi y Margall

**Francisco Pi y Margall** (; 29. huhtikuuta 1824 Barcelona – 29. marraskuuta 1901 Madrid) oli katalaanitaustainen espanjalainen kirjailija, poliittinen ajattelija ja valtiomies. Hänen poliittinen vaikutusvaltansa oli suurimmillaan Espanjan ensimmäisen tasavallan aikana vuosina 1873–1874, ja hän toimi kesällä 1873 kuukauden ajan tasavallan järjestyksessä toisena valtionpäämiehenä. Pi y Margall kannatti Espanjan muuttamista liittovaltioon perustuvaksi tasavallaksi. Hänen ajattelussaan oli vaikutteita sosialismista ja anarkismista.

## Elämänvaiheet
Pi y Margall oli lähtöisin vaatimattomasta perheestä ja koulutukseltaan lakitieteen tohtori. Hänet tunnettiin alkuun liberaalina lehtimiehenä. Osallistuttuaan vuonna 1866 kenraali Leopoldo O’Donnellin hallintoa vastaan kohdistuneeseen kapinayritykseen hän joutui pakenemaan Ranskaan. Vuoden 1868 vallankumouksen jälkeen hän saattoi palata Espanjaan, jossa hänet valittiin 1869 edustajaksi parlamenttiin eli cortesiin. Hän kohosi pian yhdeksi tasavaltalaisen vähemmistön aatteellisista johtajista ja sai monet Espanjan radikaaleista demokraateista kääntymään tasavaltaisen federalismin kannattajiksi.

Kun Espanja julistettiin tasavallaksi kuningas Amadeus I:n kruunustaluopumisen jälkeen helmikuussa 1873, Pi y Margallista tuli uuden hallituksen sisäministeri. Ensimmäisen valtionpäämiehen Estanislao Figuerasin erottua jo saman vuoden kesäkuussa Pi y Margall tuli hänen seuraajakseen. Hän ei kuitenkaan onnistunut yhdistämään tasavaltaa tukeneita hajanaisia ryhmiä eikä saanut haluamaansa hallitusta koottua, joten hän luopui valtionpäämiehen tehtävistä jo 18. heinäkuuta Nicolás Salmerónin hyväksi. Alfonso XII:n noustua kuninkaaksi vuonna 1875 Pi y Margall vetäytyi politiikasta. Hän palasi myöhemmin yhdeksi tasavaltalaisten johtajista ja oli vuosina 1886–1896 uudelleen edustajana cortesissa.

Pi y Margall julkaisi ensimmäiset teoksensa jo 18-vuotiaana ja loi laajan kirjallisen tuotannon. Hän kirjoitti muun muassa useita teoksia Espanjan ja Amerikan historiasta sekä paljon poliittista kirjallisuutta.

## Aatteet
Pi y Margallilla oli merkittävä vaikutus anarkismin varhaiseen leviämiseen Espanjassa, sillä käänsi useita ranskalaisen Pierre-Joseph Proudhonin teoksia espanjaksi. Tämän ansiosta juuri proudhonilainen mutualismi sai alkuvaiheessa paljon kannatusta Espanjan anarkistien parissa. Myös Pi y Margallin kannattamassa federalismin muodossa eli niin sanotussa kantonalismissa on nähty yhtymäkohtia Proudhonin ajatteluun. Pi y Margallin federalistiset näkemykset tekivät hänestä erityisen suositun Kataloniassa sekä myöhemmin anarkistien parissa. Hän kannatti myös itsehallinnon myöntämistä tuolloin siirtomaan asemassa olleelle Kuuballe. Tämä vähensi hänen kannatustaan tasavaltalaisten keskuudessa 1890-luvulla.

## Lähteet

## Aiheesta muualla
Holtin linna

**Holtin linna** oli Holtissa, Walesissa sijainnut keskiaikainen linna. Linnan rakennustyöt alkoivat 1200-luvulla ja se sijaitsi Englannin ja Walesin välisellä rajalla Deejoen varrella.

Keskiajalla viisitorninen linna tunnettiin nimellä *Castrum Leonis* tai *Castle Lyons*, koska sen pääportin yläpuolelle oli kaiverrettu leijonahahmo. 1600-luvulla lähes kaikki linnan rakenteet purettiin ja jäljelle jäi vain hiekkakivestä rakennettu perusta.

## Rakenne

Linna rakennettiin vuosina 1277&ndash;1311 hiekkakivestä 12 m korkean mäen päälle. Linna oli rakenteeltaan viisikulmainen ja sen kussakin kulmassa oli torni.

Linnan ympärillä oli vallihauta, johon johdettiin vesi läheisestä Deejoesta. Linnaan kuului sisäpiha, ulompi vartiotorni, takaovi ja kurtiini

## Historia

Edward I käynnisti linnan rakennustyöt pian pohjois-Walesin valloituksen jälkeen v. 1277. V. 1282 Edward I luovutti osan Walesista, mukaan lukien Hultin,  John de Warrenelle, joka sai tehtäväkseen saattaa linnan rakennustyöt loppuun. Linna ja sen ympärille rakentunut kaupunki valmistuivat v. 1311.

V. 1400 walesiläiset joukot polttivat linnan Owain Glyndŵrin johtamassa kapinassa.

1500-luvulle tultaessa linna oli jäänyt käyttämättömäksi ja oli raunioina. Kartantekijä John Norden tutki linnan ja mainitsi sen olevan täysin raunioina.

Englannin sisällissodan aikana linnassa oli rojalismin kannattajien joukkoja. ParlamentaristitParlamentarismin kannattajat valtasivat linnan v. 1643, mutta rojalistit valtasivat sen takaisin keväällä 1644. Antautumisen jälkeen 13 parlamentaristia teloitettiin ja heidän ruumiinsa heitettiin vallihautaan. Tammikuussa 1647, kun linnan piiritys oli jatkunut 9 kuukautta, rojalistien kuvernööri, Richard Lloyd antautui Thomas Myttonille (linnaa piirittäneiden parlamentaristien komentajalle). Holtin antautumisen jälkeen, Harlech oli ainoa rojalistien hallussa ollut linnoitus Walesissä ja sekin antautui Myttonille v. 1647 maaliskuussa. Holtin antautumisen jälkeen eversti Roger Pope nimitettiin linnan kuvernööriksi. Parlamentin määräyksellä linnan tuhottiin myöhemmin samana vuonna.

Vuosin 1675 ja 1683 huomattava osa linnan rakenteista siirrettiin muualle Thomas Grosvenorin johdolla. Rakenteita käytettiin Eaton hallin jälleenrakentamiseen Englannin sisällissodan jälkeen.

1700-luvulla Holtin linnasta oli jäljellä ainoastaan osa yhdestä tornista ja suorakaiteen muotoinen rakennus. Tästä huolimatta Anne Pytts, joka oli aiemmin ollut Coventryn kreivitär, asui ja kuoli linnassa.

## Nykytilanne

Nykyään linnasta on jäljellä ainoastaan hiekkakivinen perusta ja muutamia yksittäisiä rakenteita, kuten sivuportti ja neliönmuotoisen tornin perustukset.

## Aiheesta muualla
* Kuvia ja informaatiota Holtin linnasta 
* Kuvia Holtin linnasta
Nicolás Salmerón

**Nicolás Salmerón y Alonso** (10. huhtikuuta 1838 Alhama de Almería – 21. syyskuuta 1908 Pau, Ranska) oli espanjalainen poliitikko, joka toimi Espanjan ensimmäisen tasavallan kolmantena valtionpäämiehenä vajaan kahden kuukauden ajan vuonna 1873.

Salmerón oli alkujaan filosofian ja kirjallisuuden professori Madridin yliopistossa. Hän puolusti julkaisuissaan demokraattisia aatteita ja kuului vuodesta 1865 pienen tasavaltalaispuolueen johtoon. Poliittinen ura aukeni hänelle vuoden 1868 syyskuun vallankumouksen myötä. Vuonna 1871 hänet valittiin parlamenttiin eli cortesiin, jossa hän tuli tunnetuksi yhtenä tasavaltalaisten näkyvimmistä edustajista. Kun ensimmäisen tasavalta perustettiin helmikuussa 1873, Salmerónista tuli Estanislao Figuerasin hallituksen oikeusministeri. Hän tuli itse hallituksen johtoon ja valtionpäämieheksi Francisco Pi y Margallin erottua 18. heinäkuuta. Salmerón kuitenkin erosi protestiksi jo 8. syyskuuta, kun cortes oli hyväksynyt karlistien kapinan ja maakuntien separatismin tukahduttamiseen tarkoitetut sota-artiklat, joihin sisältyi muun muassa kuolemanrangaistuksen käyttöönotto. Hän toimi sen jälkeen cortesin puhemiehenä, mutta vetäytyi politiikasta tasavallan kukistuttua vuonna 1874.

Bourbonien palattua valtaan Espanjassa vuonna 1875 Salmerón joutui luopumaan myös professuuristaan ja pakenemaan maasta. Práxedes Mateo Sagastan hallitus armahti hänet vuonna 1881, ja hän palasi Espanjaan. Vuodesta 1886 Salmerón oli uudelleen edustajana cortesissa, jossa hän pyrki yhdistämään hajanaiset tasavaltalaisryhmät. Hänet tunnustettiin Espanjan tasavaltalaisten johtajaksi Manuel Ruiz Zorrillan kuoltua.

## Lähteet

## Aiheesta muualla
Summan kanava

**Summan kanava** on veneliikenteen avokanava Pohjois-Savossa, Kuopion ja Tuusniemen rajalla Summan kylässä. Se rakennettiin vuosina 2001–2002.

Kanava sijaitsee Suvasveden ja Muurasveden yhdistävällä väylällä ja kulkee Summankannaksen poikki.

Kanava on kaksiosainen: osien välissä on 100 metriä leveä ja 400 metriä pitkä Summanlampi. Kanavan yläosan pituus on noin 170 metriä ja alaosan noin 80 metriä. Leveys on noin 10 metriä, syvyys 1,2 metriä ja alikulkukorkeus 3,5 metriä.

## Lähteet
Lemströmin kanava

**Lemströmin kanava** on Ahvenanmaalla Jomalan ja Lemlandin rajalla sijaitseva avokanava, joka valmistui 1882. Maarianhaminan itäsataman ja Lumparnin yhdistävällä väylällä oleva kanava on pituudeltaan 350 metriä. Kanavan leveys on 16 metriä, syvyys 3,5 metriä ja alikulkukorkeus 3,5 metriä silloin kun kanavan yli johtava kääntösilta ei ole avattuna. Kanavan yli johtava kääntösilta avataan normaalisti kerran tunnissa 10 minuutin ajaksi. 

## Lähteet
Estanislao Figueras

**Estanislao Figueras y Moragas** (13. marraskuuta 1819 Barcelona – 11. marraskuuta 1882 Madrid) oli espanjalainen poliitikko, joka toimi vuonna 1873 neljän kuukauden ajan Espanjan ensimmäisen tasavallan ensimmäisenä valtionpäämiehenä ja samalla hallituksen johtajana.

Figueras liittyi vuonna 1840 Espanjan tasavaltalaisiin, jotka olivat jyrkässä oppositiossa maan tuolloista poliittista järjestelmää vastaan. Hän toimi asianajajana Tarragonassa ja tuli vuonna 1850 valituksi cortesiin, johon muodostui tasavaltalaisten ryhmä. Ramón María Narváezin hallitus vangitsi hänet toukokuussa 1867. Vuoden 1868 vallankumouksen jälkeen Figueras kohosi yhdeksi cortesin tasavaltalaisen vähemmistön johtajista yhdessä Francisco Pi y Margallin ja Emilio Castelarin ohella. Hän vastusti vuoden 1869 monarkistista perustuslakia ja kaikkia kuningasehdokkaita. Kun kuningas Amadeus I luopui kruunusta ja Espanja muuttui tasavallaksi, Figueras nimettiin 12. helmikuuta 1873 ”toimeenpanovallan johtajaksi” (*Presidente del Poder Ejecutivo*). Hän kuitenkin luopui tehtävästä jo saman vuoden kesäkuussa. Hän kannatti federatiivisen tasavallan julistamista. Figueras luopui politiikasta Alfonso XII:n noustua kuninkaaksi.

## Lähteet

## Aiheesta muualla

*Estanislao Figueras y Moragas  Biografías y Vidas
Naisten Futsal-liigan kausi 2011–2012

**Naisten Futsal-liigan kausi 2011–2012** oli ensimmäinen Naisten Futsal-liigan kausi. Mestaruuden voitti  FTK, joka kukisti Espoossa pelatussa loppuottelussa GFT:n maalein 5–3.

## Sarjajärjestelmä
Sarjaan ilmoittautui 21 joukkuetta, jotka jaettiin maantieteellisesti neljään lohkoon, kuitenkin niin, että kahdeksan pirkanmaalaisseuraa sijoitettiin kolmeen eri lohkoon. D-lohko pelattiin yksittäisinä otteluina ja kolme muuta miniturnauksina. Kunkin lohkon kaksi parasta selvisivät 11.–12. helmikuuta 2012 Espoon Otahallissa pelattuun lopputurnaukseen. 

## Lohko A
Miniturnaukset pelattiin Espoossa Leppävaaran urheiluhallissa (12.11.2011 ja 21.1.2012), Tampereen Pirkkahallissa (10.12.2011) sekä Tampereen Tamppi Areenassa (18.12.2011).

## Lohko B
Miniturnaukset pelattiin Porin urheilutalossa (13.11.2011), Hämeenkyrössä Liikuntahalli Kosken Sykkeessä (26.11.2011), Tampereen Pirkkahallissa (17.12.2011 ja 7.1.2012), Ylöjärven urheilutalossa (14.1.2012) sekä Turussa Samppalinnan palloiluhallissa (29.1.2011).

## Lohko C
Miniturnaukset pelattiin Nokian palloiluhallissa (12.11.2011 ja 28.1.2012), Joensuu Areenassa (26.11.2011) sekä Kuopiossa Martti Ahtisaaren koululla (17.12.2011).

## Lohko D

## Lopputurnaus
Lopputurnaus pelattiin Espoon Otahallissa 11.–12. helmikuuta 2012.

### Puolivälierät ja välierät

;Puolivälierät
*GFT – FC Sport 12–0 (7–0)
*TPS Futsal – FC Nokia 9–5 (4–2)
*TJK – YIlves 9–4 (3–1)
*FTK – ACE 4–2 (3–1)

;Välierät
*GFT – TPS Futsal 11–4 (5–2)
*FTK – TJK 8–5 (6–2)

### Loppuottelu
*GFT – FTK 3–5 (1–2)

### Pronssiottelu
*TPS Futsal – TJK 3–4 (1–1)

### Sijoitusottelut

;Sijoitusottelut sijoista 5–8
*FC Sport – FC Nokia 5–4 ja. (4–4, 3–2)
*YIlves – ACE 1–5 (0–1)

;Ottelu sijoista 7–8
*FC Nokia – YIlves 4–2 (1–0)
;Ottelu sijoista 5–6
*FC Sport – ACE 3–2 rp. (0–0)

## Lopulliset sijoitukset
#FT Kemi-Tornio
#Golden Futsal Team
#Tampereen Jalkapalloklubi 
#TPS Futsal
#FC Sport
#AC Estudiantes
#FC Nokia
#Ylöjärven Ilves

## Lähteet
*Naisten Futsal-liigan kausi 2011-12 Suomen Palloliitto.

### Viitteet
Keilankannan kanava

**Keilankannan kanava** on Kuopiossa sijaitseva avokanava, joka rakennettiin vuosina 2006-2007 Keilankannan kannaksen poikki lyhentämään matkaa Jynkän venesatamasta Kallavedelle. Lopullisesti kanava ja sen yli johtava silta valmistuivat kesällä 2008. Kanava on pituudeltaan 180 metriä. Kanavan leveys on 16 metriä ja sen alikulkukorkeus on 16 metriä. 

## Lähteet
Tikankaivannon kanava

**Tikankaivannon kanava** on Pyhäselällä Joensuuhun johtavalla väylällä sijaitseva Tikansaaren läpi kaivettu avokanava joka valmistui vuonna 1972. Kanava on pituudeltaan 100 metriä ja sen kautta kulkevien alusten suurin leveys voi olla 11,8 metriä ja syväys 2,4 metriä. Mastonkorkeutta ei ole rajattu koska kanavalla ei ole siltoja. 

## Lähteet
Manuel Pavía

**Manuel Pavía y Rodríguez de Alburquerque** (2. elokuuta 1827 Cádiz – 4. tammikuuta 1895 Madrid) oli espanjalainen kenraali, joka kukisti sotilasvallankaappauksella Espanjan ensimmäisen tasavallan tammikuussa 1874.

Pavía kuului vuodesta 1865 kenraali Juan Primin esikuntaan ja tuki Primin johtamaa epäonnistunutta sotilaskapinaa vuonna 1866 sekä maanpaosta käsin vuoden 1868 vallankumousta. Tasavallan perustamisen jälkeen vuonna 1873 Pavía kukisti separatistisen kapinoinnin eteläisessä Espanjassa ja palautti siten keskushallinnon vallan. Hän toimi tuon vuoden aikana kolmesti Madridin kenraalikapteenina. Pavía tuki tasavallan viimeistä presidenttiä Emilio Castelaria, jolla oli muita tasavaltalaisia suurempi luottamus armeijan piirissä. Kun parlamentti eli cortes antoi 2. tammikuuta 1874 Castelarille epäluottamuslauseen pakottaen tämän eroamaan, Pavía pelkäsi radikaalimpien tasavaltalaisten palaavan valtaan, mistä olisi haittaa maan yhtenäisyydelle ja armeijalle. Niinpä hän määräsi joukkonsa hajottamaan parlamentin väkisin 3. tammikuuta ja luovutti sen jälkeen vallan kenraali Francisco Serranolle, joka muodosti uuden hallituksen. Tämä tosiasiassa merkitsi tasavallan päättymistä. Lopullisesti tasavalta tuli tiensä päähän, kun Bourbon-sukuinen kuningas Alfonso XII palautettiin valtaistuimelle saman vuoden joulukuussa.

Pavía valittiin itse cortesin jäseneksi vuonna 1876. Hän oli vuosina 1880–1881 Katalonian ja 1885–1886 Uuden Kastilian kenraalikapteenina.

## Lähteet
Kivisalmen kanava

**Kivisalmen kanava** on Rääkkylän Oravisalossa Joensuuhun johtavalla väylällä sijaitseva kaksiosainen avokanava joka rakennettiin alun perin 1908–1910 ja uusittiin 1972. Kanava on pituudeltaan 400 + 1200 metriä ja sen kautta kulkevien alusten suurin leveys voi olla 11,8 metriä, syväys 2,4 metriä ja mastonkorkeus 8,5 metriä. Kivisalmen kanavan rakennustöiden aikana vuonna 1908 löytyi kuparimalmilohkare jonka avulla löydettiin vuonna 1910 Outokummun kuparimalmiesiintymä. Kanavan eteläpuolella sijaitsee vuonna 2011 pystytetty malmikiven muistopaasi.

## Lähteet
Kortekannaksen kanava

**Kortekannaksen kanava** on Heinäveden ja Leppävirran rajalla Suvasveden ja Varisveden välillä sijaitseva avokanava joka rakennettiin 1907. Kanava on pituudeltaan 400 metriä ja sen kautta kulkevien alusten suurin leveys voi olla 11,8 metriä, syväys 2,4 metriä ja mastonkorkeus 12,5 metriä. 

## Lähteet
Arsenio Martínez Campos

**Arsenio Martínez Campos y Anton** (14. joulukuuta 1831 Segovia – 23. syyskuuta 1900 Zarauz) oli espanjalainen kenraali, joka palautti joulukuussa 1874 sotilasvallankaappauksellaan Bourbon-suvun takaisin valtaan Espanjassa kuuden vuoden jälkeen. Hän toimi myös lyhyesti Espanjan pääministerinä vuonna 1879.

Martínez Campos palveli vuodesta 1852 upseerina Espanjan pääesikunnassa. Hän osallistui 1859–1860 Espanjan–Marokon sotaan, 1861 Juan Primin komentamaan Meksikon-sotaretkeen ja 1869–1872 taisteluihin kapinallisia vastaan Kuubassa. Palattuaan vuonna 1872 Espanjaan hänet ylennettiin kenraaliksi ja hän toimi hetken sotilaskoulun opettajana, minkä jälkeen hän osallistui eteläisessä Espanjassa puhjenneiden separatistisen kapinaliikkeiden kukistamiseen ja sisällissotaan karlisteja vastaan. Ensimmäisen tasavallan aikana vuosina 1873–1874 Martínez Campos oli vangittuna, koska ei suostunut tunnustamaan tasavaltaista hallitusta. Francisco Serranon tultua valtaan Martínez Campos palasi sotimaan karlisteja vastaan divisioonankomentajana. Bourbon-suvun kruununperijä prinssi Alfonso oli marraskuun lopussa 1874 antanut julistuksen Espanjan muuttamisesta perustuslailliseksi monarkiaksi, jos hänet palautettaisiin valtaan, mikä sai monet tasavaltaa vastustaneet kenraalit panemaan toivonsa häneen. Martínez Campos ratkaisi tilanteen suorittamalla 29. joulukuuta 1874 Saguntossa vallankaappauksen (*[[pronunciamiento]]*) ja julistamalla Alfonson kuninkaaksi nimellä Alfonso XII.

Monarkian palauttamisen jälkeen Martínez Campos ryhtyi johtamaan taisteluja karlisteja vastaan, nyt kuningas Alfonson nimissä. Sisällissota päättyi hallituksen joukkojen voittoon helmikuussa 1876. Tämän jälkeen Martínez Campos nimitettiin koko armeijan ylipäälliköksi ja hän sai tehtäväkseen kukistaa Kuubassa edelleen jatkuneen kapinan. Hän onnistui myös tässä, ja helmikuussa 1878 solmittu Zanjónin rauha päätti kymmenen vuotta jatkuneen sodan Kuubassa. Espanjaan palattuaan Martínez Campos toimi pääministerinä maaliskuusta joulukuuhun 1879 sekä vuosina 1881–1883 sotaministerinä Práxedes Mateo Sagastan hallituksessa. Martínez Campos oli myös useita kertoja senaatin puhemiehenä ja vuosina 1887–1888 Madridin kenraalikapteenina. Hän komensi vielä menestyksekkäästi espanjalaisia joukkoja Marokon sodassa 1893–1894 ja neuvotteli rauhan Marrakechissä tammikuussa 1894. Sen sijaan hänen yrityksensä tukahduttaa uusi kapina Kuubassa 1895–1896 epäonnistui ja hänet kutsuttiin tammikuussa 1896 takaisin kotimaahan.

## Lähteet

## Aiheesta muualla
Välikanava

**Välikanava** on Heinävedellä Varistaipaleen kanavan ja Taivallahden kanavan välillä sijaitseva avokanava joka rakennettiin 1911-1914. Kanava on pituudeltaan 160 metriä ja sen kautta kulkevien alusten suurin leveys voi olla 7,1 metriä, syväys 1,8 metriä ja mastonkorkeus 12,5 metriä. 

## Lähteet
Kortesalmen kanava

**Kortesalmen kanava** on Kuopiossa Vaajasalossa Siilinjärvelle johtavalla syväväylällä sijaitseva avokanava. Kanava on pituudeltaan 400 metriä ja sen kautta kulkevien alusten suurin leveys voi olla 12,6 metriä, syväys 4,2 metriä ja mastonkorkeus 24,5 metriä. 

## Lähteet
Olli Aitola

**Olli Aitola** (s. 3. helmikuuta 1992 Jyväskylä) on suomalainen jääkiekkopuolustaja, joka pelaa II-divisioonajoukkue Gladiators HT:ssä.

## Ura
Aitola aloitti jääkiekkoilun 4-vuotiaana. Hän on JYPin kasvatti. Aitola voitti seurassa B-nuorten I-divisioonan hopeaa vuonna 2010 ja kausi 2010–2011 päättyi A-nuorten Suomenmestaruuteen. Hän debytoi samalla kaudella myös miesten peleissä pelattuaan kaksi ottelua Mestis-joukkue D Teamissa. Kaudella 2011–2012 Aitola pelasi JYP-Akatemiassa (ent. D Team) viisi ja kaudella 2012–2013 kolme Mestis-ottelua. Jälkimmäisellä kaudella hän oli JYPin A-nuorten tehokkain puolustaja tehoilla 2+14=16.

Kaudella 2013–2014 Aitola vakiinnutti paikkansa JYP-Akatemiassa tehden 26 runkosarjaottelussa tehot 2+1=3. Hän pelasi kauden aikana myös kaksi ottelua lainalla II-divisioonajoukkue Diskoksessa. Toukokuussa 2014 Aitola solmi vuoden mittaisen Mestis-sopimuksen JYP-Akatemian kanssa. Kausi 2014–2015 oli hänelle ensimmäinen kokonainen Mestiksessä ja Aitola teki 56 runkosarjaottelussa tehot 9+14=23. Hän oli Akatemian eniten maaleja tehnyt puolustaja.

Aitola nimettiin kaudeksi 2015–2016 JYP-Akatemian varakapteeniksi. Lokakuussa 2015 hän teki 2+1-vuotisen sopimuksen JYPin SM-liigajoukkueen kanssa. Aitola teki jo samana päivänä 23. lokakuuta 2015 liigadebyyttinsä Helsingin IFK:ta vastaan. Hänet merkittiin JYPin seitsemänneksi puolustajaksi. Aitola sai ottelussa jääaikaa 9.59 minuuttia. Marraskuussa 2015 hän joutui loukkaantumisen vuoksi lähes neljäksi kuukaudeksi sivuun. Aitola jatkoi kuntouduttuaan JYPin vahvuudessa runkosarjan viimeisellä kierroksella. Hän ei kuitenkaan mahtunut pudotuspeleissä kertaakaan joukkueen kokoonpanoon. Aitola pelasi JYPissä kauden aikana kuusi runkosarjaottelua ilman tehopisteitä ja Akatemiassa 14 runkosarjaottelua tehopistein 1+3=4.

Kaudella 2016–2017 Aitola pelasi JYPissä seitsemän runkosarja- ja kaksi Mestarien liigan ottelua ilman tehopisteitä. Suurimman osan kaudestaan hän pelasi kuitenkin JYP-Akatemiassa, joka putosi kauden päätteeksi Mestiksestä Suomi-sarjaan. Sarjapudotuksen myötä Akatemia lopetti toimintansa. Elokuussa 2017 JYP lainasi Aitolan kaudeksi 2017–2018 toistaiseksi voimassa olevalla sopimuksella seuran uuteen yhteistyöjoukkueeseen, KeuPa HT:hen. Hän pelasi JYPissä kauden aikana yhden runkosarja- ja CHL-ottelun. Aitola voitti CHL:n mestaruuden. Mestiksen siirtotakarajalla, helmikuussa 2018 hänen vahvistettiin pelaavan loppukauden KeuPan vahvuudessa. Aitola voitti kauden päätteeksi Mestiksen mestaruuden.

Aitola teki kaudeksi 2018–2019 vuoden mittaisen sopimuksen KeuPa HT:n kanssa. Hän voitti kauden päätteeksi Mestis-hopeaa. Aitola pelasi kauden aikana myös yhden ottelun lainalla JYPissä syyskuussa 2018. Lokakuussa 2019 hän palasi loppukauden 2019–2020 kattavalla sopimuksella KeuPaan oltuaan alkukauden ilman sopimusta. Kaudeksi 2020–2021 Aitola nimettiin joukkueen varakapteeniksi. Hän voitti koko Mestiksen tehotilaston lukemalla +20. Aitola palkittiin kauden päätteeksi sarjan tehopelaajana Jari Hirsimäki -palkinnolla.

Kaudeksi 2022–2023 Aitola siirtyi II-divisioonajoukkue Gladiators HT:hen.

## Tilastot

## Lähteet
*
*
*

### Viitteet
CatDog

**CatDog** () on yhdysvaltalainen animaatiosarja, jonka loi Peter Hannan. Sitä esitettiin vuosina 1998–2005. Ohjelman tuotantoyhtiöinä toimivat pääasiassa Peter Hannan Productions ja Nickelodeon Animation Studios.
Vuolteen kanava

**Vuolteen kanava** on Vuolteensalmessa Yöveden ja Louhiveden välisellä väylällä sijaitseva avokanava. Matala Vuolteensalmi perattiin vuonna 1836 kanavaksi mutta se kävi lopulta liian matalaksi kooltaan kasvaneille laivoille. Laivaliikenne siirtyi sitten vuosina 1874–1877 rakennetuille Varkaantaipaleen ja Kirkkotaipaleen kanaville ja Vuolteen kanava jäi vain paikalliseen käyttöön . Vuolteen kanava on pituudeltaan noin 200 metriä ja leveydeltään 6–7 metriä. Kanavan kautta kulkevien alusten syväys voi olla enintään 1,0 metriä ja mastonkorkeus 2,5 metriä. 

Mikkelin ja Puumalan välinen kunnanraja kulkee kanavaa pitkin.

## Lähteet
Players Championship (snooker)

**Players Championship** on snookerin ammattilaisturnaus. Turnaus pelattiin ensimmäisen kerran kaudella 2010–2011 nimellä Players Tour Championship Grand Finals, vuodeksi 2014 nimi muutettiin Players Championship Grand Finaliksi ja nykyiseen muotoonsa vuodeksi 2017.

## Karsintasysteemi
Aluksi turnaus oli Players Tour Championship -kauden päättävä finaaliturnaus, johon pääsivät Players Tour Championship -turnausten 32 parasta pelaajaa. Vuodesta 2017 alkaen turnaukseen on saanut osallistumisoikeuden 16 maailman yksivuotisrankingin parasta pelaajaa.
 
## Finaalit
Tomás de Zumalacárregui

**Tomás de Zumalacárregui y de Imaz** (; 29. joulukuuta 1788 Ormáiztegui – 24. kesäkuuta 1835 Cegama) oli baskilaissyntyinen espanjalainen kenraali, joka toimi karlistien armeijan johtavana komentajana ensimmäisen karlistisodan alkuvaiheessa 1833–1835.

Zumalacárregui oli sotinut jo nuorena Espanjan vapaussodassa, jonka aikana hän yleni kapteeniksi. Hän oli mielipiteiltään rojalisti ja syvästi uskonnollinen. Hänet ylennettiin vuonna 1823 everstiksi ja hän toimi sen jälkeen kymmenen vuotta El Ferrol del Caudillon kaupungin sotilaskuvernöörinä. Kuningas Ferdinand VII:n kuoltua joulukuussa 1833 Zumalacárregui jätti asemapaikkansa liittyäkseen kruununtavoittelija Don Carlosta tukeviin joukkoihin. Don Carlos nimitti hänet kenraaliksi ja Navarran alueen komentajaksi. Zumalacárregui järjesti karlistien sekalaiset joukot Navarrassa ja Baskimaalla yhtenäiseksi ja kurinalaiseksi armeijaksi. Sen jälkeen hän johti armeijansa useisiin voittoihin osoittautuen lahjakkaaksi sotilastaktikoksi. Saavutettuaan kesäkuussa 1835 voiton pohjoisessa Espanjassa hän olisi halunnut hyökätä kohti pääkaupunki Madridia, mutta Don Carlos määräsikin hänet piirittämään Bilbaon satamakaupunkia. Piirityksen aikana hän haavoittui lievästi ja kuoli haavoihinsa riittämättömän hoidon vuoksi.

## Lähteet

## Aiheesta muualla
Pitkälänniemen kanava

**Pitkälänniemen kanava** on Varkaudessa Kuopioon johtavalla Saimaan syväväylällä sijaitseva avokanava. Vuosina 1971-1972 rakennettu kanava on pituudeltaan noin 250 metriä. Kanavan kautta kulkevien alusten suurin leveys on 12,6 metriä, syväys voi olla enintään 4,35 metriä ja mastonkorkeus 24,5 metriä. 

## Lähteet
Taifuuni (kustantamo)

**Kustannus Oy Taifuuni** oli Suomessa vuosina 1992–2004 toiminut välieurooppalaiseen kirjallisuuteen erikoistunut yleiskustantamo, jonka perusti Marjo Mäenpää (toimitusjohtaja, kustantaja). 

Kustannus Oy Taifuuni julkaisi sekä tieto- että kaunokirjallisuutta, matkaoppaita, keittokirjoja ja dekkareita Euroopasta: Baltian maista, Unkarista, Puolasta, Tšekistä, Ukrainasta, Venäjältä, Sveitsistä, Itävallasta ja Suomesta.

## Historia

Kustannus Oy Taifuunin juuret ja suuri osa taustalla vaikuttavista henkilöistä ovat olleet mukana neuvostokirjallisuuteen erikoistuneessa SN-Kirjat Oy/Orient Express –kustantamosta. SN-Kirjat Oy oli 1986 perustettu suomalais-neuvostoliittolainen yhteisyritys, Suomessa sen omistaja oli Suomi-Neuvostoliitto-Seura. Marjo Mäenpää toimi SN-Kirjojen kustannuspäällikkönä 1988-1992.  SN-Kirjojen ohjelmistossa ilmestyi myös ns. dissidenttikirjallisuutta, mm. Jevgeni Popovin ja Vladimir Sorokinin, Svetlana Aleksijevitšin, Jelena Makarovan, Oleg Jermakovin Neuvostoliiton arkea, Afganistanin sotaa ja naisen asemaa arvostelevia teoksia. SN-kirjat julkaisi neuvostoliittolaista kirjallisuudentutkimusta mm. Juri Lotmanin ja Mihail Bahtinin teoksia.  1990 SN-Kirjat Oy siirtyi Tammen omistukseen ja kustantamo nimettiin Orient Express -pokkarisarjan nimen mukaan.  Neuvostoliiton hajottua ja Tammen Kirjakanava-konsortion uudelleenjärjestelyjen yhteydessä Orient Express lakkautettiin keväällä 1992. 
  
Kustannus Oy Taifuuni perustettiin huhtikuussa 1992. Taifuuni työllisti Orient Express -kustantamon työssä vaikuttaneita kääntäjiä, tutkijoita, graafikoita sekä slaavilaisen ja itäeurooppalaisen kulttuurin tuntijoita.

Taifuunin kirjailijoita olivat muun muassa:

* Jevgeni Popov (Venäjä)
* Jeremei Aipin (Hanti-Mansia)
* Oleksandr Dovzenko (Ukraina)
* Juhan Paju (Viro)
* Boris Pasternak (Venäjä)
* Jan Pelc (Tšekki)
* Maimu Berg (Viro)
* Alexandra Berková (Tšekki)
* Nikolai Gogol (Venäjä)
* Manuela Gretkowska (Puola)
* Jan Neruda (Tšekki)
* Pavel Soltesz (Tšekki)
* Andrej Stasiuk (Puola)
* Sandor Tar (Unkari)
* Vladimir Macura (Tšekki)
* Miklos Meszöly (Unkari)
* Gustav Meyrink (Itävalta)
* Aleksandr Morozov (Venäjä)
* Kauksi Ülle (Võrumaa)
* Mati Unt (Viro)
* Elmar Valmre (Viro)

## Taifuunin kustantamia tietokirjoja
*Mihail Bahtin: *Rabelais, keskiajan ja renessanssin nauru*, suom. Tapani Laine, Paula Nieminen (1995)
*Sirje Helme, Jaak Kangilaski: *Viron taiteen historia*, suom. Tuija Kokko (2000) 
*Dimitri Lihatšev: *Johdatus nauruun*, suom. Erkki Peuranen (1994)
*Mary Kaldor: *Uudet ja vanhat sodat*, suom. Riikka Taipale (2001)
*Tomas Kulka: *Taide ja kitsch*, suom. Eero Balk (1994)
*Helge Seppälä: *Vuosisatainen taistelu Karjalasta*
*Oleg Romanov: Jelena Melešenko, Alexandre Plaksiev, Andrei Jermolinski, Tapani Kajaste, Merja Härö: *Kronstadt – historia ja tulevaisuus* / *Kronshtadt – history and Future* (1998)
*Alice Pinkova: *Linnunradan keittokirja*, suom. Eero Balk (1992)

## Lähteet
*
*
*
Kaivannonsalmen kanava

**Kaivannonsalmen kanava** on Pyhäjärvellä Sorvanselän ja Saviselän välillä sijaitseva avokanava. Vuosien 1818–1832 aikana perattu kanava on pituudeltaan 300 metriä, leveys on 7,5 metriä, syväys 1,8 metriä ja suurin mastonkorkeus 5,5 metriä. 

## Lähteet
Antoine d’Orléans

**Antoine Marie Philippe Louis d’Orléans, Montpensier’n herttua** (; 31. heinäkuuta 1824 Neuilly-sur-Seine, Ranska – 4. helmikuuta 1890 Sanlúcar de Barrameda, Espanja) oli Ranskan prinssi, joka vaikutti pääasiassa Espanjan hovissa. Hän oli Espanjan kuningatar Isabella II:n lanko, kuningas Alfonso XII:n appi ja myös itse ehdolla Espanjan kuninkaaksi vuonna 1870.

## Suku, sotilasura ja avioliitto

Antoine oli Ranskan kuningas Ludvig Filipin ja kuningatar Maria Amalian kuudes ja nuorin poika. Hänen sisaruksiaan olivat muun muassa kruununprinssi Ferdinand Filip, Belgian kuningatar Louise, kuvanveistäjä Marie d’Orléans ja kenraali Henri d’Orléans. Antoine palveli isänsä hallitsijakaudella Ranskan armeijassa ja yleni Algeriassa käytyjen taistelujen aikana vuonna 1846 everstiluutnantiksi.

Antoine avioitui vuonna 1846 kuningatar Isabella II:n 14-vuotiaan nuoremman sisaren, prinsessa María Luisa Fernandan (1832–1897) kanssa. He asuivat Ranskassa, kunnes Orléansin suku menetti valtansa vuoden 1848 helmikuun vallankumouksessa. Vuodesta 1850 he asuivat Espanjan Sevillassa San Telmon palatsissa, joka hankittiin Maria Luisan isältään Ferdinand VII:ltä perimillä varoilla. Antoinelle annettiin vuonna 1859 Espanjan hallitsijasuvun *[[infante]]n* eli prinssin arvo. Hän juonitteli kälyään Isabella II:a vastaan, ja hänen on väitetty kohdelleen avioliittonsa alkuaikoina puolisoaan huonosti, koska tämä oli edelleen lojaali sisaralleen. 

## Kuningasehdokkuus ja myöhemmät vaiheet
Antoine karkotettiin Espanjasta vuonna 1868 hänen vastustettuaan kuningatar Isabellaa, mutta tämän tultua pian syrjäytetyksi vallankumouksella hän saattoi palata. Vuonna 1870 Antoine oli ehdolla Espanjan uudeksi kuninkaaksi. Hänen suosiotaan kuitenkin haittasi se, että hän tappoi samana vuonna vaimonsa María Luisan serkun Enrique de Borbónin kaksintaistelussa. Antoine sai lopulta parlamentin eli cortesin suorittamassa kuninkaanvaalissa 27 ääntä, mutta valituksi tuli Savoijin hallitsijasukuun kuulunut Aostan herttua Amadeus 191:llä äänellä.

Vuonna 1871 Antoine oli tilapäisesti karkotettuna Baleaareille, mutta sitten hänet valittiin edustajaksi cortesiin. Hän tuki Isabella II:n poikaa Alfonsoa, josta tuli vuonna vuonna 1873 kuningas. Alfonso XII nai vuonna 1878 Antoinen tyttären Mercedesin, joka kuitenkin kuoli jo samana vuonna ehtimättä saada lapsia. Antoine itse kuoli 65-vuotiaana helmikuussa 1890. Hänet on haudattu El Escorialiin.

## Lapset

Antoinelle ja María Luisalle syntyi kymmenen lasta, joista viisi eli aikuisiksi:

* Maria Isabel (1848–1919), puoliso Pariisin kreivi Philippe d’Orléans
* Maria Amelia (1851–1870)
* Maria Cristina (1852–1879)
* Maria de la Regla (1856–1861)
* kuolleena syntynyt lapsi (1857)
* Fernando (1859–1873)
* Mercedes (1860–1878), Espanjan kuningatar, kuningas Alfonso XII:n ensimmäinen puoliso
* Felipe Raimundo Maria (1862–1864)
* Antonio (1866–1930), puoliso infanta Eulalia
* Luis Maria Felipe Antonio (1867–1874)

Antoinen lapsenlapsenlapsi María de las Mercedes oli Espanjan kuninkaaksi vuonna 1975 tulleen Juan Carlos I:n äiti.

## Lähteet

## Aiheesta muualla
Naisten Futsal-liigan kausi 2015–2016

**Naisten Futsal-liigan kausi 2015–2016** oli järjestyksessään viides pelattu Naisten Futsal-liigan kausi. Mestaruuden voitti Ilves FS. Futsal-Ykköseen putosi Lauttakylän Luja ja liigaan nousi kaudeksi 2016–2017 Liikunnan Riemu.

## Sarjajärjestelmä
Naisten Futsal-liiga pelattiin kaudella 2015–2016 kymmenen joukkueen kaksinkertaisena sarjana, jonka viimeiseksi jäänyt putosi Naisten Futsal-Ykköseen ja yhdeksänneksi sijoittunut karsi sarjapaikastaan Futsal-Ykkösen toiseksi sijoittuneen kanssa.

## Joukkueet

## Sarjataulukko

## Liigakarsinta
Naisten Futsal-Ykkösen toiseksi ja kolmanneksi sijoittuneet EPS ja Team Vanpa eivät halunneet lähteä liigakarsintaan, joten paikan otti lopulta neljänneksi sijoittunut FC YPA. SiPS Futsal säilytti liigapaikkansa otteluvoitoin 2−1.

## Lähteet

## Aiheesta muualla
*Naisten Futsal-liigan otteluohjelma ja tulospalvelu
Kiinalainen unelma

**Kiinalainen unelma** on Kiinan presidentin Xi Jinpingin keksimä käsite. Käsitteellä voidaan tarkoittaa monenlaisia asioita. Jinping on itse peräänkuuluttanut kiinalaisen yhteiskunnan uudistamista ja voimistamista unohtamatta kiinalaistyylisen sosialismin jatkuvuutta. Jotkut ovat kritisoineet käsitettä juuri sen monitulkinnallisuuden vuoksi. On myös pelätty, että Kiinan ulkopoliittinen toiminta muuttuisi aggressiivisemmaksi ”kiinalaisen unelman” tavoittelun myötä. Toiset näkevät yhtymäkohtia amerikkalaisen unelman käsitteeseen, jossa yksilöt parantavat elintasoaan omalla yritteliäisyydellään. Jinping on verrannut "kiinalaista unelmaa" ”amerikkalaiseen unelmaan”. Toisaalta on sanottu, että ”käsitteet eivät ole verrattavissa, koska Kiinassa korostetaan valtion roolia toisin kuin Yhdysvalloissa, jossa valtioon suhtaudutaan kriittisemmin. Siten ”kiinalainen unelma” tarkoittaisi kansallista unelmaa siinä missä ”amerikkalainen unelma” tarkoittaa yksilön unelmaa. Jinpingin mukaan kansainvälinen pelikenttä tulisi käsitteen myötä muuttumaan ja tulevaisuudessa kansainvälisen yhteisön pelisäännöt tultaisiin sopimaan yhteistyössä teollisuusmaiden ja kehitysmaiden kanssa.

## Lähteet
Piensaaren kanava

**Piensaaren kanava** eli **Haijan kanava** on Varkaudessa Haijanselälle johtavalla veneväylällä sijaitseva Piensaaren halki kaivettu avokanava. 1900-luvun alussa rakennettu kanava on pituudeltaan 200 metriä, leveys on 7,1 metriä, syväys 1,8 metriä ja suurin mastonkorkeus 5,5 metriä. 

## Lähteet
Sunnuntain kahvikonsertti

**Sunnuntain kahvikonsertti** oli Mainostelevion ohjelmistossa vuosina 1959–1969 esitetty ohjelmasarja, jossa esiintyivät kapellimestari Toivo Lehtelä sekä hänen kaksi tytärtään, viulisti Helena (myöh. Helena Lehtelä-Mennander) ja pianisti Ritva Lehtelä-Relander. Isä Lehtelä soitti selloa. Tämän Trio Lehteläksi kutsutun kokoonpanon lisäksi ohjelmassa esiintyi vierailevia laulajia ja instrumenttisolisteja.

15 minuutin mittaiset kahvikonsertit lähetettiin sunnuntai-iltaisin MTV:n ohjelmapaikalla Suomen Televisiossa. Ensimmäinen Sunnuntain kahvikonsertti lähetettiin 6. syyskuuta 1959, jolloin televisiovastaanottimia oli Suomessa vielä varsin vähän. Viimeinen Trio Lehtelän kahvikonsertti lähetettiin joulukuun 19. päivänä 1969.

Ohjelma oli sponsoroitu. Alkuvuosina sponsorina oli Fazer tunnuslauseella ”Viulut maksoi Fazer”. Viimeiset kuusi vuotta 1965–1969 Sunnuntain kahvikonserttia sponsoroi Meira ja sen Kulta Katriina -kahvimerkki.

Trio Lehtelä teki myös äänilevyjä muun muassa Mauno Kuusiston ja Tapio Rautavaaran kanssa.

Helena Lehtelä esitti Mauno Kuusiston ohella pääosaa vuoden 1961 elokuvassa *[[Kertokaa se hänelle...]]*. Hän näytteli parissa muussakin musiikkiaiheisessa elokuvassa 1950- ja 1960-lukujen vaihteessa. 

## Lähteet
Jussi Isokoski

**Jussi Isokoski** (s. marraskuu 1981) on Tuupa Records Oy:n toimitusjohtaja, mediapersoona, Áillohaš-palkittu musiikkituottaja, tv-juontaja, muusikko ja kunnallispoliitikko. Syntyperältään hän on isänsä puolelta inarinsaamelainen.

Isokoski asuu Raahessa ja on toiminut kunnanvaltuutettuna Keskustan listoilta. Hänet valittiin valtuustoon ensimmäisen kerran vuonna 2012, jolloin hän sai 101 ääntä. Elokuussa 2020 Isokoski ilmoitti, ettei aio asettua ehdolle seuraavan vuoden kuntavaaleissa.

## Musiikki

Isokoski on soittanut lukuisissa kokoonpanoissa. Tärkeimmäksi asiaksi Isokoski sanoo saamelaisen musiikin tuottamisen ja julkaisemisen. Se auttaa kieltä ja kulttuuria säilymään sekä kehittymään. 

Jussi Isokoski perusti vuonna 2004 Tuupa Records -nimien levy-yhtiön nimenomaan saamelaisen musiikin julkaisukanavaksi. Sittemmin siitä on tullut media-alan yritys, joka toteuttaa tapahtumiin äänentoistoa ja valaistusta. Vuonna 2018 Tuupa Records Oy ja kiertuetekniikkaan sekä äänentoistojärjestelmien suunnitteluun ja asennukseen erikoistunut Ylivieskan Äänentoistopalvelu sulautuivat. Yritys jatkoi toimintaa Tuupa Records Oy -nimen alla. 

## Huomionosoitukset

*Raahen Vuoden nuori yrittäjä -palkinto 2009
*Raahen Kaupungin kulttuuripalkinto 2010
*Valtakunnallinen Vuoden nuori yrittäjä finaali 2013
*Ijahis idja -palkinto 2014
*Áillohaš –palkinto Norja Jussi Isokoski 2016
*Ellos deatnu -kunniakirja 2017
*Raahen Vuoden Yrittäjä -palkinto 2019
*Suomen yrittäjien Kultainen ansioristi 2024
*PRO RAAHE mitali 2024

## Lähteet

## Aiheesta muualla
*http://www.vaylanpyorre.com/jussi-isokoski-sai-aillohas-palkinnon-onnittelut/
*https://vimeo.com/124284185
*http://yle.fi/uutiset/jussi_isokoski_illudii_aillohas-balkkasumis_mus_ii_lean_makkarge_diehtu_olles_hommas/7911921
*Vesa-Matti Loiri paljasti julkkishuijarin, Isokosken levy-yhtiö uhrina. Iltalehti 9.4.2008.
TLD Registry

**TLD Registry** on Jarno Marjamäen, Arto Isokosken ja Taneli Tikan vuonna 2009 Irlantiin perustama yritys. Yhtiö perustettiin Irlantiin, koska siellä on alan asiantuntemusta ja tärkeitä yhteistyökumppaneita ja sieltä käsin oli myös helpompi tavoitella brittien ja yhdysvaltalaisten sijoituksia. Yrityksen keskeinen rahoittaja Suomessa on Vision+. Vuonna 2013 TLD Registry sai Internetin tunnuksia jakavalta ICANNilta oikeuden jälleenmyydä kahta kiinankielistä domain-päättettä, ".online" ja ".kiinalainen verkkosivu" kirjoitettuna kiinaksi ja kiinalaisin merkein. TLD Registry tekee sopimuksia sekä Kiinassa että Kiinan ulkopuolella toimivien internet-nimien jälleenmyyjien kanssa, ja sen toimintaa voi verrata tukkukauppaan. Yhtiöllä on ikuinen monopolioikeus verkko-osoitepääteisiinsä.  

## Lähteet

## Aiheesta muualla
*TLD Registryn nettisivu
*TLD Registry LinkedIn:ssä
*TLD Registry Kiinan "Wikipediassa" Baidu Baikessa
Ficolo

**Ficolo Oy** on Suomessa colocation-palveluja tarjoava konesaliyritys. Ficolo on perustettu vuonna 2011. Yrityksen perustajat hankkivat Puolustusvoimien kallioluolaston ja rakensivat sinne konesalin.

Yhtiön toiminta käynnistyi vuonna 2011 avainhenkilöiden ja perustajasijoittajien voimin. Palvelutuotantoon yritys pääsi ensimmäisen vaiheen valmistuttua vuonna 2012. Ficolo Oy toimii Ulvilassa, jossa sen palvelinkeskukset on sijoitettu maanalaisiin kallioluoliin. Luolastoa on yhteensä 8&nbsp;500 neliömetriä. Luolat sisältävät yhdeksän luolahallia, kooltaan 500&nbsp;m2 ja 800&nbsp;m2. Osaa tiloista käytetään jaettuina konesalitiloina ja osa on varattu yksittäisille asiakkaille muilta suljetuiksi tiloiksi.

Ficolo Oy:n perustajia ovat Seppo Ihalainen, Vesa Lahti ja Sauli Ihalainen. Syksyllä 2017 finanssitalo Taaleri sekä kiinteistö- ja pääomasijoitusyhtiö Pontos ostivat kumpikin 40 prosenttia yhtiöstä, toimivan johdon omistusosuudeksi jäi 20 prosenttia. Kauppahinta oli yhteensä 5,7 miljoonaa euroa. 

Taaleri, Pontos ja Ficolo julkistivat oston yhteydessä käynnistävänsä datakeskushankkeen pääkaupunkiseudulle. Tulevan investoinnin suuruusluokka on yhteensä noin 50 miljoonaa euroa. Pääkaupunkiseudulle suunniteltava datakeskus on laajuudeltaan noin 10 megawattia. Sen palvelut on tarkoitettu dataoperaattoreille ja yrityksille, jotka tarvitsevat joko konesalitilaa omille palvelimilleen tai palvelintilaa pilvipalveluilleen. Investointi pyritään käynnistämään vuoden 2018 alkupuolella. 

Greenpeace vertaili vuonna 2012 suomalaisten palvelinkeskusten uusiutuvan energian käyttöä, energiatehokkuutta ja ilmastopäästövähennystavoitteita. Ficolo selviytyi vertailussa erityisen hyvin uusiutuvan energian osalta, koska käyttää sataprosenttisesti tuulivoimaa. 

## Lähteet

## Aiheesta muualla
*Ulvilan kallioon nousee suuri konesali; YLE 14.6.2011
*Ficolo Oy 
*Ficolo plans €50m Helsinki data center
*Harjunpään luolasto täyttyy palvelimista vajaassa kymmenessä vuodessa
*Ficolo equals coaction - company and datacenter introduction
Fjalar

**Fjalar** on pohjoismainen miehen etunimi.

Fjalar on myös muinaisskandinaavisen taruston henkilöhahmo.

Suomessa nimen on tehnyt suosituksi Runebergin teos Kuningas Fjalar vuodelta 1844, joka merkittävästi vaikutti suomalaisen kansallishengen kehittymiseen. Nimestä on aikoinaan ollut käytössä myös suomenkielinen mukaelma *Vielar*.

Vuoden 2019 loppuun mennessä nimi Fjalar on Suomessa Digi- ja väestötietoviraston tietojen mukaan annettu 808 henkilölle, joista suurin osa on syntynyt 1900-luvun alkupuolella. Fjalarin nimipäivä on suomen­ruotsalaisen kalenterin mukaan 24. lokakuuta. Vuosina 1908–1928 nimi oli samalla päivällä myös suomen­kielisessä kalenterissa.

## Tunnettuja Fjalareja

* Fjalar Finnäs (1953–2023), suomalainen väestötieteen ja tilastotieteen professori
* Fjalar Holmberg (1911–1974), suomalainen vuorineuvos, Fiskarsin pääjohtaja
* Fjalar Jarva (1910–1978), suomalainen poliisijohtaja ja hallitusneuvos
* Fjalar Nordell (1903–1976), suomalainen vuorineuvos, Saloran toimitusjohtaja
* Fjalar Åsten (1929–2016), suomalainen monen urheilulajin erotuomari

## Kuvitteellisia Fjalareja

* Fjalar, skandinaavisen mytologian hahmo
* Kuningas Fjalar, Runebergin samannimisen teoksen päähenkilö
*Fjalar eli ”Fjalle”, Taneli Mäkelän esittämä roolihahmo Handu Pumpulla sarjassa

## Lähteet
Klooritrifluorieteeni

**Klooritrifluorieteeni** eli **trifluorikloorieteeni** (C2ClF3) on alkeeniehin kuuluva halogenoitu orgaaninen yhdiste. Yhdistettä voidaan käyttää kylmäaineena ja polymeerien valmistukseen.

## Ominaisuudet
Huoneenlämpötilassa klooritrifluorieteeni on väritöntä kaasua. Yhdiste liukenee eräisiin orgaanisiin liuottimiin kuten bentseeniin ja kloroformiin. Klooritrifluorieteeni on hieman stabiilimpaa kuin tetrafluorieteeni eikä polymerisoidu yhtä helposti, mutta tuotteen joukkoon lisätään usein stabilisaattoriksi tributyyliamiinia varastoinnin ajaksi.

## Valmistus ja käyttö
Tyypillisin tapa klooritrifluorieteenin syntetisointiin on 1,1,2-trikloori-1,2,2-trifluorietaanin dekloorausreaktio. Synteesi voidaan suorittaa johtamalla 1,1,2-trikloori-1,2,2-trifluorietaani metallista sinkkiä ja metanolia sisältävään reaktoriin tai kaasufaasissa, jolloin katalyyttinä toimii alumiinifluoridin ja nikkelifosfaatin seos. 

Klooritrifluorieteeniä voidaan käyttää kylmäaineena. tärkein käyttökohde on kuitenkin polymeerien valmistus. Yhdisteestä valmistetaan homopolymeeriä, mutta se voi olla komonomeerinä yhdessä eteenin, vinylideenifluoridin ja vinyylikloridin kanssa. Yhdiste muodostaa hyvin lyhyitä polymeerejä, telomeerejä esimerkiksi tetrafluorimetaanin ja fluoroformin kanssa ja näitä käytetään voiteluaineina. Yhdistettä voidaan käyttää myös orgaanisissa synteeseissä korvaamaan hydroksyyliryhmiä fluoriatomeilla sekä enfluraanin ja halotaanin valmistamiseen.

## Lähteet

## Aiheesta muualla
*
Irene Epple

**Irene Epple-Waigel** (o.s. **Epple**, s. 18. kesäkuuta 1957 Seeg, Baijeri, Saksan liittotasavalta) on saksalainen alppihiihtäjä. Hän edusti TSV Seeg -seuraa. Hän on pituudeltaan 165&nbsp;cm. Myös hänen sisarensa Maria Epple oli huipputason alppihiihtäjä.

Irene Epple saavutti Lake Placidin olympialaisissa 1980 hopeaa suurpujottelussa 0,46 sekuntia Hanni Wenzelille hävinneenä. Innsbruckin olympialaisissa 1976 hän oli syöksylaskussa kymmenes ja suurpujottelussa viidestoista. 

Epple sai Garmisch-Partenkirchenin MM-kilpailuissa 1978 hopeaa syöksylaskussa 0,24 sekuntia Annemarie Moser-Pröllille hävinneenä. Samojen kisojen suurpujottelussa hän oli neljäs. Schladmingin MM-kilpailuissa 1982 hän sijoittui alppiyhdistetyssä seitsemänneksi, syöksylaskussa kahdeksanneksi ja suurpujottelussa 14:nneksi.

Epple sijoittui maailmancupin kokonaiskilpailussa toiseksi kaudella 1981–1982, kolmanneksi 1978–1979, neljänneksi 1983–1984, viidenneksi 1979–1980 ja 1980–1981, kuudenneksi 1982–1983 sekä kymmenenneksi 1975–1976.

Epple voitti suurpujottelun maailmancupin kaudella 1981–1982, sijoittui kolmanneksi 1978–1979 ja 1980–1981 sekä neljänneksi 1979–1980. Alppiyhdistetyn maailmancupin hän voitti kaudella 1981–1982, sijoittui toiseksi 1983–1984 ja kolmanneksi 1982–1983. Syöksylaskun maailmancupissa hän sijoittui toiseksi kaudella 1983–1984, neljänneksi 1980–1981 sekä viidenneksi 1978–1979 ja 1981–1982.

Hän voitti kaikkiaan 11 maailmancupin osakilpailua, sijoittui 16 kertaa toiseksi ja 17 kertaa kolmanneksi.

Epple valittiin Länsi-Saksan vuoden naisurheilijaksi 1980. Aktiiviuransa jälkeen hän opiskeli lääketiedettä valmistuen 1992. Hän solmi vuonna 1994 avioliiton Theo Waigelin kanssa, joka toimi Saksan valtiovarainministerinä 1989–1998.

## Maailmancupin osakilpailuvoitot
Lähde:FIS

## Lähteet